《渡江中流作歌》
清代·朱清远

吾乡钱唐江水绿，深或及寻浅一掬。扁舟曾作严陵游，照影中流波绉玉。

大江今日放楼船，洪涛无岸包长天。风帆瞬息百馀里，飞行绝迹如飞仙。

咫尺妖氛缠北固，铁骑水犀都却顾。愤深郎主枌榆乡，亲看发竖冲冠怒。

南宋当年战两雄，此江有女在军中。输他桴鼓能亲执，坐想英姿起敬恭。

作者简介：朱清远，字渌芙，仁和人。有《晚香阁诗钞》。